钦定古今图书集成/理学汇编/经籍典/第077卷 > 宋吴沆易璇玑上 > 《天地变卦篇》第六
## 钦定古今图书集成/理学汇编/经籍典/第077卷 > 宋吴沆易璇玑上 > 《天地变卦篇》第六

八卦定位，配之四方，重以六爻，上下成章，中分天地，
互备阴阳，在天常转，在地常宁，位之所易，卦之所生转历七位，八八齐成，故知变卦之道，出于自然，而非
偶然也。《系辞》云：“天尊地卑，乾坤定矣。”又曰：“动静有常，
刚柔断矣。”则知动静刚柔，盖指天地而言也。又曰：“刚
柔相摩，八卦相荡。”则知天刚地柔，上动下静，八卦相
摩，以成六十四也。《戴记》云：阴阳相摩，天地相荡，不言
刚柔而言阴阳，不言八卦而言天地，所以通其意也。
是故六十四卦日运乎天，生生相续，随变而迁，通乎
昼夜，其道自然，固不必天与地交而后为《泰》、不交而
后为《否》，水在火上而后为《既济》，水在火下而后为《未
济》也。俯仰之间而卦变备焉。故曰：“《易》之为道也屡迁”，
变动不居，周流六虚，非天运无已，其孰能知？求《易》之
道而安可拘？故有时而然者，卦之用也；无时而不然
者，卦之体也。兼乎体用，无所不通者，圣人作《易》之旨
也。是故六爻之位，虽体三才，而二卦之重，实象天地，
亦犹子兼父母之偏，而父母之体未尝不全也；人兼
天地以存，而天之位未尝不分也。故自三才而言，则
分阴分阳，迭用柔刚；自天地而言，则言天兼两阴，地
兼两阳，地正位乎柔，天正位乎刚。以少者为之主，而
中者为之体也。先儒云：“内卦为正，外卦为悔，知其为
内外矣，而未知其所以正，悔也。盖外卦为天，内卦为
地，天动而地静，静者常失之柔，动者常失之刚。柔者
邪之”所自入；动者，悔之所以生。曰“正”曰“悔”，所以为动
静刚柔之戒而已。观乎内外，则知卦之有二体也；观
乎动静，则知内外之为天与地也；观乎天地，则知卦
变之道出于自然，而非偶然也。